Twee leerders verdrink tydens rugbytoerFoto ter illustrasie. (Foto: Unsplash) Twee leerders van ŉ skool in Kempton Park, Gauteng, het Sondag verdrink terwyl hulle op ŉ rugbytoer in Durban was. Dít net ŉ paar dae nadat die toer, wat gedurende die skoolvakansie gehou is, aan die kus afgeskop het. Die Gautengse departement van onderwys sê leerders van die Hoërskool Birchleigh het Donderdag in Durban aangekom vir ŉ rugbytoernooi wat net ŉ week lank sou duur. Sondagoggend het die leerders en van die onderwysers na die Durban-noordstrand gegaan om af te koel. Lewensredders moes egter later die dag ŉ aantal leerders uit die see probeer red. Toe die onderwysers wou bevestig dat al die leerders teenwoordig is, het hulle opgemerk dat twee leerders, een in gr. 10 en ŉ ander in gr. 12, vermis is. “Die ander leerders is na hul verblyfplek vergesel, terwyl van die onderwysers voortgegaan het om die strand en die omliggende gebiede te fynkam vir die twee vermiste leerders,” sê die departement. “Die soektog het tot die aand geduur, maar sonder enige sukses. Die onderwysers het toe ŉ vermistepersone-saak by die Durban-polisiestasie aanhangig gemaak.” Volgens die departement is die onderwysers Maandag in kennis gestel dat die liggame van twee seuns aangetref is, sowat 2 km noord van die strand waar die groep die dag deurgebring het. Die polisie ondersoek nog die omstandighede rakende die voorval. Panyaza Lesufi, die Gautengse LUR vir onderwys, sê die departement het reeds beraders na die skool gestuur. Die berading sal voortgaan sodra die leerders van Durban af terugkeer. “Dit is ontnugterend dat ŉ positiewe skooluitstappie waaraan ons leerders deelgeneem het op so ŉ tragiese manier geëindig het,” sê Lesufi. “Ons betuig ons innige meegevoel met die twee gesinne en die breër skoolgemeenskap.” Die twee leerders was onderskeidelik in Birchleigh en Tembisa woonagtig.